જિર્ણોધ્ધાર તથા સોરઠદેશની રાજ્ય વ્યવસ્થાના કાર્યમાં વ્યસ્ત એવા સજ્જનમંત્રીએ સિદ્ધરાજના આગમન પૂર્વે જિર્ણોધ્ધારનાં કાર્યમાં લાગેલી સોરઠદેશની આવકની રકમ એકઠી કરવા વણથલી તરફ પ્રયાણ કર્યું.ત્યાં મહાજનને એકઠું કરી ગિરનાર જિનાલયના જિર્ણોધ્ધાર અંગેની રકમની વાત વહેતી મૂકી. ગામના શ્રેષ્ઠીઓની રકમ લખાવવામાં પડાપડી થવા લાગી. તે વખતે સભાની ભરચક મેદનીમાં મેલા – ઘેલા કપડાં પહેરેલો માણસ મથામણ કરી સજ્જન મંત્રી સુધી આવી પહોંચ્યો. અને સજ્જન મંત્રીને કહ્યું કે, “હે મંત્રીશ્વર! આ મહાપ્રભાવક ગિરનાર માટે તો મારું સર્વસ્વ આપવા હું તૈયાર છું. આપ આટલી મામૂલી રકમ માટે શા માટે ટીપ કરવો છો? આ રાંકડા ઉપર કૃપા કરી આ લાભ મને જ લેવા દો. ગામના શ્રેષ્ઠીઓતો મહાભાગ્યવાન છે તેઓને તો આવા દાન – પુણ્યના અવસર ઘણીવાર આવે છે. આજે આ ગરીબડાને બે પૈસાના પુણ્ય કમાવવાની તક આપશો તો મારું જીવન ધન્ય બની જશે.” એમ કહી સમસ્ત સભાજન સમક્ષ પોતાની ભાવના વ્યક્ત કરી સજ્જનમંત્રીના ચરણ સ્પર્શ કરી ભીમા સાથારીયાએ સંઘ સામે પોતાની ઝોળી ફેલાવી. ભીમા સાથરીયાનાં ભાવો જોઈને સજ્જનમંત્રીએ તેની ભાવનાનો સ્વીકાર કર્યો. ભીમા સાથરીયાના જિર્ણોધ્ધારની રકમના વચનને લઈને મંત્રીશ્વર પાછા જુનાગઢ પધાર્યા.